Адным з асноўных напрамкаў развіцця сферы адукацыі на найбліжэйшае пяцігоддзе будзе інфарматызацыя адукацыйнага працэсу. Гэтай тэмай Галіна Мікалаеўна займаецца на працягу ўжо 10 гадоў, актыўна ўкараняючы ў структуру правядзення ўрокаў прагрэсіўныя, інавацыйныя формы работы. Усведамляючы зацікаўленасць сучасных школьнікаў камп’ютарам, яна перыядычна распрацоўвае аўтарскія вучэбныя праграмы, іншыя электронныя сродкі навучання. На сённяшні дзень сумесна з праграмістам Ірынай Галіфаст яна стварыла шматлікія вучэбныя электронныя інфармацыйныя рэсурсы. Гэта мультымедыйныя энцыклапедыі “Гісторыя Магілёва”, “Кастрычніцкі раён: 50 гадоў развіцця”, інтэрактыўная гістарычная карта “Абарона Магілёва: 23 гераічныя дні”, вучэбны трэнажор “Па старонках гісторыі Магілёва”, мультымедыйная гульня “Гербы Магілёўшчыны”. Характэрна, што кожны з пералічаных электронных сродкаў навучання распрацаваны на аснове рэгіянальнага кампанента. На думку педагога, менавіта з дапамогай мясцовых, добра знаёмых навучэнцам прыкладаў можна не толькі дасягнуць высокай паспяховасці па прадмеце, але і аказаць станоўчы ўплыў на фарміраванне пачуцця грамадзянскасці і патрыятызму ў дзяцей.